Amadioha

"'Amadioha"' na god of tonda  an laitin of di Igbo pipo. Igbo pipo na one tribe wey dey live for easta part of Naija. Na Amadioha dey fight for pipo wey no get moni mek dem no do dem wayo wayo. Amadioha fit yuz tonda an laitini fit kill an skata propati of bad pesin. Pipo nowadaz no dey go beg Amadioha to fight for dem again bikos of kristen rilijion. Kristen rilijion dey prich mek pesin forgive im enimi an mek dem leave fight for God.

Amadioha popula wel wel for Igboland . For some aria in Igbo land, pipo dey kol am Amadioha, Kamalu ( di ful nem na Kalu Akanu), Kamanu, or Ofufe. Na sun dey kontro how Amadioha dey bihef.
Amadioha kolor na Red, an wetin dem dey yuz repriset am na White Ram. Na wetin di pipo want Amadioha dey always do. Amadioha dey do tins with Anyanwu. Anyanwu na di nem wey Igbon pipo give di god of sun. Pipo wey dey live for di norta part of Igboland sabi Anyanwu pass Amadioha but Pipo wey dey live for di souta part of Igbo land sabi Amadioha pass Anyanwu. Di day wey dem dey yuz to woship Amadioha na Eke. Eke na di fest maket day of di Igbo four-day wik.

Di orijin
Di mini of Amadioha na man of di pipo. Pipo wey kom from di easta part of Naija dey yuz dis nem for dia gods. Shrines wey pipo dey yuz woship Amadioha stil de for difren part of Igboland.   Di koko or main shrine of Amadioha dey Ogboro Ama Ukwu (Ihiokpu) for Ozuzu. Ozuzu de Etche  Lokal Govamet in Rivas Stet, Naija. Evun sey na Ozuzu di main shrine of Amadioha de, no di Amadioha di pipo of Ozuzu see as dia god wey dey protet dem. Pipo dey tok sey Amadioha live in Ozuzu an na dia bi im hedkwutas. Na from Ozuzu di woship of Amadioha tek start bifor e ful Igboland.

Work wey Amadioha dey do
'god wey no like wayo wayo 
Pipo sabi Amadioha as god wey no like mek pesin do wayo wayo. Wen e vex for pesin wey do wayo, Amadioha dey yuz tonda spik an e dey yuz laitin punish di pesin. If Amadioha wan mek tonda hapun or laitin hapun, e dey troway tonda-stone kom dis earth fest.

Pipo wey Amadioha see as pipo wey don do bad tins dey kpai by laitin or bees go fight dem. If na laitin kill di pesin, Amadioha dey lif one black mark for dia head.
Evri tin wey di pesin get go to di priest of Amadioha. Nobodi go beri or cry'' for di pesin.